रिश्वत की आरोपी सात एएनएम व चार दाइयों की फिर ड्यूटी
एएनएम चंद्रकला गेहलोत, कहकशा कुरैशी, सुषमा कुशवाह, सुषमा सोनवलकर, धापू तिवारी, जैनी चौरसिया, संध्या मीणा व दाई विमला तोमर, रीटा मैथ्यू, लक्ष्मी रामचंद्र व लक्ष्मी बजरंगलाल आदि।
भास्कर संवाददाता | उज्जैन
आगर रोड स्थित सख्याराजे प्रसूति गृह में रिश्वत का मामला उजागर होने के बाद स्टाफ नर्सेस को हटाया गया है। उनके स्थान पर रिश्वत के आरोपों से घिर चुकी सात एएनएम व चार दाई की ड्यूटी लगा दी गई है। जिला अस्पताल प्रशासन का कहना है कि यह अस्थायी व्यवस्था है, नर्सिंग अधीक्षक के अवकाश से लौटने पर नई व्यवस्था की जाएगी
19 दिसंबर को सोनू उर्फ स्वाति सोलंकी पति संजय सोलंकी निवासी अमलावदाबीका की जान काे खतरा बताकर उसके परिजनों से तीन हजार रुपए लिए थे। महिला के परिजनों ने इसकी शिकायत सीएमएचओ डॉ. एनके त्रिवेदी से की थी। उन्होंने सिविल सर्जन डॉ.डीपीएस गहरवार को जांच कर कार्रवाई के आदेश दिए थे। जांच के बाद सिविल सर्जन ने एक स्टाफ नर्स को निलंबित व दूसरी को प्रसूति गृह से हटा दिया था। इसके विरोध में स्टाफ नर्सेस ने सिविल सर्जन के समक्ष प्रदर्शन किया था। उसके बाद करीब 25 स्टाफ नर्सेस को भी प्रसूति गृह से हटा दिया गया।
उनके स्थान पर 10 कर्मचारियों की ड्यूटी लगाई गई है। इनमें सात एएनएम व चार दाई हैं। ये पूर्व में प्रसूति गृह में ही पदस्थ थीं। रिश्वत लिए जाने के आरोपों के चलते इन्हें हटाया गया था। कुछ कर्मचारी तो निलंबित भी की जा चुकी हैं। बावजूद इसके इनकी प्रसूति गृह में ड्यूटी लगाई गई है। जिला अस्पताल प्रशासन का कहना है कि नर्सिंग अधीक्षक लवलीना 5 जनवरी तक अवकाश पर हैं, तब तक के लिए यह अस्थायी व्यवस्था है। उसके बाद बदलाव किया जाएगा।
इनका कहना
नर्सिंग अधीक्षक के अवकाश पर रहने की वजह से यह अस्थायी व्यवस्था है। 5 जनवरी के बाद नई व्यवस्था की जाएगी। डॉ. डीपीएस गहिरवार, सिविल सर्जन
hin_Deva awa_Deva bho_Deva hin_Deva hin_Deva hin_Deva bho_Deva hin_Deva